Razstave

Od 16. novembra 2022 do 5. novembra 2023

Velika naravoslovna razstava
**V vrtincu sprememb*****Če bi zgodovino Zemlje razdelili na 24 ur, bi se človek pojavil v zadnjih sedmih sekundah***

Velika prirodoslovna razstava, prva tovrstna v zgodovini Cankarjevega doma, nas bo popeljala skozi evolucijo Zemlje, vse od njenega nastanka pred 4,6 milijardami let in poznejšega življenja na njej ter prikazala skrito, nenavadno, presenetljivo, človeškim očem pogosto nevidno življenje in dogajanje v naravi.

Opozorila bo tudi na to, kakšne vse so in kakšne še bodo posledice podnebnih sprememb, ki nezadržno spreminjajo naš planet; na danes pereče propadanje biotske raznovrstnosti v vrtincu šestega množičnega izumiranja vrst na Zemlji.

Od blizu in interaktivno bo mogoče spoznati evolucijo od nastanka planetov do življenja na Zemlji kot tudi posamezna značilna naravna okolja v Sloveniji (gore, morje, kraški svet …) z živalskimi in rastlinskimi vrstami, ki jih naši vnuki morda ne bodo več srečali v naravnem okolju. Slovenija ima burno geološko zgodovino in visoko stopnjo biodiverzitete, ki pa se dandanes spreminja precej hitreje, za kar je odgovoren tudi človek, saj je nekatere običajno naravne procese nezadržno pospešil.

Velik poudarek razstave bo na izobraževalnem programu za osnovnošolce, dijake in tudi odrasle obiskovalce. Program za šole bo izdelan zelo podrobno in bo vključeval redno učno snov. Vodenja in delavnice bodo vključevali tudi zunanji prostor pred Cankarjevim domom, Park Sveta Evrope.

Spremljevalni program ob razstavi bo podrobneje predstavil določene tematike z razstave in bo namenjen širši javnosti. Sestavljen bo iz tematskih vodenj in delavnic, javnih strokovnih predavanj strokovnjakov s področja prirodoslovja, v načrtu za leto 2023 je tudi teden astronomije (planet Zemlje, meteoriti, izvor življenja). Del programa bo potekal tudi zunaj – na prostem, v naravi.

V sodelovanju s Prirodoslovnim muzejem Slovenije

*Galerija Cankarjevega doma*

OKVIR/RASTER

**Ste vedeli?**

Navadni hrček (Cricaetus cricaetus) je bil v Sloveniji nazadnje opažen pred več kot dvajsetimi leti, tako da je ta vrsta pri nas domnevno izumrla.

Zaradi podnebnih sprememb in spreminjanja gozdov se je območje razširjenosti ene naših največjih ptic, divjega petelina (Tetrao urogallus), močno skrčilo.

Človek s svojimi posegi v okolje vse bolj spreminja življenjski prostor rastlin in živali. Pritlikava breza je pred približno sto petdesetimi leti uspevala na šotnem barju pri Velem polju v Julijskih Alpah, pozneje pa je na tem edinem nahajališču v Sloveniji izumrla.